A TANÁCS HATÁROZATA
(2004. július 5.)
a Magyarországon fennálló túlzott hiányról
(2004/918/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (6) bekezdésére,
tekintettel a Bizottság ajánlására,
tekintettel a Magyarország által tett észrevételekre,
mivel:
(1)
A Szerződés 104. cikke értelmében a tagállamoknak kerülniük kell a túlzott költségvetési hiányt; ez az eltéréssel rendelkező tagállamokra - vagyis a 2004. május 1-jén csatlakozott valamennyi országra - is vonatkozik.
(2)
A stabilitási és növekedési paktum a költségvetési egyensúly célkitűzésén alapul, mint olyan eszközön, amely a munkahelyteremtést eredményező árstabilitás és az erőteljes fenntartható növekedés feltételeit erősíti.
(3)
A 104. cikk szerinti, a túlzott hiány esetén követendő eljárás előírja, hogy a túlzott hiány fennállásáról határozatot kell hozni; a túlzott hiány esetén követendő eljárásról szóló, a Szerződés mellékletét képező jegyzőkönyv további rendelkezéseket állapít meg a túlzott hiány esetén követendő eljárás végrehajtására vonatkozóan. Az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendelet (1) állapítja meg a részletes szabályokat és fogalommeghatározásokat az említett jegyzőkönyv rendelkezésének alkalmazásához.
(4)
A Szerződés 104. cikkének (5) bekezdése előírja, hogy a Bizottság véleményt juttat el a Tanácshoz, ha az egyik tagállamban túlzott hiány áll vagy állhat fenn. A jelentésében a 104. cikk (3) bekezdésével összhangban figyelembe vett fontos tényezők megvizsgálását követően, és figyelembe véve a Gazdasági és Pénzügyi Bizottság véleményét a 104. cikk (4) bekezdésével összhangban, a Bizottság 2004. június 24-i véleményében arra a következtetésre jutott, hogy Magyarországon túlzott hiány áll fenn.
(5)
A Szerződés 104. cikkének (6) bekezdése megállapítja, hogy a Tanácsnak figyelembe kell vennie azokat az észrevételeket, amelyeket az érintett tagállam tenni kíván, mielőtt egy átfogó értékelés alapján határozatot hoz arról, hogy fennáll-e túlzott hiány.
(6)
Az átfogó értékelés arra a következtetésre vezet, hogy az költségvetési hiány 2003-ban Magyarországon elérte a GDP 5,9 %-át, ami a Szerződésben szereplő, a GDP 3 %-ban megállapított referenciaérték felett van. A referenciaértéken felüli költségvetési hiány nem a magyar hatóságok által nem befolyásolható esemény és nem a stabilitási és növekedési paktum értelmében vett súlyos gazdasági visszaesés eredménye. A költségvetési hiány 2004-ben valószínűleg a GDP 3 %-a felett marad. Különösen, tekintettel a Bizottság 2004 tavaszi előrejelzésére, a hiány 2004-ben eléri a GDP 4,9 %-át, míg Magyarország konvergenciaprogramja a GDP 4,6 %-át kitevő hiánnyal számol. Az adósságarány, amely 2003-ban 59 % volt, 2004-ben valószínűleg éppen csak alatta marad a Szerződésben szereplő, a GDP 60 %-át kitevő referenciértéknek,
ELFOGADTA EZT A HATÁROZATOT:
1. cikk
Az átfogó értékelés alapján megállapítást nyert, hogy Magyarországon túlzott hiány áll fenn.
2. cikk
Ennek a határozatnak a Magyar Köztársaság a címzettje.
Kelt Brüsszelben, 2004. július 5-én.